Գառզուն ընտրվում է Ֆրանսիայի ակադեմիայի անդամ: Ընծայման արարողությունը տեղի է ունենում ընտրությունից 15 ամիս հետո՝ 1979-ի ապրիլի 4-ին: Այդ արարողության ժամանակ, ըստ ընդունված կարգի, նորընծա ակադեմիկոսին ներկայացնում է նրա արվեստակից ակադեմիկոս, Ֆրանսիայի արդի անվանի գրաֆիկներից Դեգարիսը: Այնուհետև մեծ ու բովանդակալից ճառով հանդես է գալիս Գառզուն՝ փշրելով մինչ այդ արվեստում հայտնի շատ «ճշմարտություններ»: Օրինակ, ըստ Գառզուի՝ Պիկասոն դիվային ճարպկությամբ օժտված մեկն էր և որպես նկարիչ չի հուզում ու անտարբեր է թողնում: «Նրա «Գեռնիկա»-ն ինձ պարոդիա է թվում: Նրա նկարչական տեխնիկան շատ աղքատ է, եթե չասենք՝ բացակայում է»: